Leerlinge laat besittings agter in brandende skool | Netwerk24
Deur Roshé Taka 07 Februarie 2019 18:22
Leerlinge van 'n laerskool in Kaapstad het Donderdag gekyk hoe vlamme 'n groot deel van hul skool verwoes.
Drie klaskamers, die biblioteek en die rekenaarlaboratorium van die Holy Cross RC Primary School in Zonnebloem langs Distrik Ses is in puin gelê voordat die brand geblus is, sê Bronagh Hammond, woordvoerder van die Wes-Kaapse departement van onderwys (WKOD).
Die Holy Cross RC Primary School in Zonnebloem in Kaapstad. Foto: Jana Breytenbach
In die haas om die skool te ontruim, het leerlinge hul besittings agtergelaat. Hulle is na 'n oop veld oorkant die skool geneem. Niemand is beseer nie.
Die skool sal Vrydag gesluit wees. Die departement tref intussen reëlings om klasse elders aan te bied.
Theo Layne, woordvoerder van die Kaapse brandweerdiens, sê die oorsaak van die brand kon nog nie vasgestel word nie. Dit word nog ondersoek.
Daar was agt brandweervoertuie en 27 brandbestryders op die toneel om die brand onder beheer te kry.